En nordmand er onsdag blevet dømt for overtrædelse af den skrappe narkoparagraf, fordi han bestilte et stort parti opløsningsmiddel, som kan forvandles til rusmidlet fantasy. Retten i Hjørring har idømt manden fængsel i fem år. Derimod er tre landsmænd blevet frifundet. Det var i august sidste år, at Ole-Christian Hanssen blev anholdt sammen med tre bekendte i Frederikshavn. Han lå inde med 21 plastdunke med 52 liter GBL, som er et opløsningsmiddel. Desuden havde han bestilt yderligere 200 liter fra en producent i Polen. Imidlertid fik politiet nys om forsendelsen og udskiftede i al diskretion indholdet i flaskerne ud med 200 liter vand. Sagen har principiel betydning, lyder det fra anklager Jakob Herborg i Nordjyllands Politi. - Retten har fastslået, at besiddelse af GBL i sig selv er strafbar, og man har fulgt anklagemyndighedens vurdering af stoffets farlighed, siger anklageren. GBL er et opløsningsmiddel, som i nogle lande kaldes fælgrens. Det er dog ikke den type fælgrens, som typisk er til salg i danske butikker, forklarer Jakob Herborg. Ifølge anklageskriftet ønskede den tiltalte at omdanne midlet til det flydende rusmiddel GHB, også kendt som fantasy. Stoffet er så farligt, at retten har henført sagen til den skrappe del af straffelovens bestemmelse om narkotika. De fire nordmænd har siden anholdelsen siddet varetægtsfængslet. Efter dommen er de tre frifundne blevet sat på fri fod. Derimod er Ole-Christian Hanssen fortsat bag tremmer. Han har på stedet anket dommen til frifindelse i Vestre Landsret.

Referat:
Principiel dom i straffesag i Hjørring om opløsningsmiddel, som blev importeret fra Polen.